ซีไอเอ็มบีมั่นใจสินเชื่อเข้าเป้า
ซีไอเอ็มบี ไทย เชื่อสิ้นปีสินเชื่อรวมโต 10% ตามเป้า ยังระวังหวั่นเศรษฐกิจชะลอไปอีก 2 ปี
23 ก.ย. 2558

ซีไอเอ็มบี ไทย เชื่อสิ้นปีสินเชื่อรวมโต 10% ตามเป้า ยังระวังหวั่นเศรษฐกิจชะลอไปอีก 2 ปี
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า แนวโน้มการปล่อยสินเชื่อในช่วง 3 เดือนสุดท้ายยังเติบโตยากเช่นเดียวกับช่วงตลอดปีที่ผ่านมา แต่ยังมั่นใจว่าเป้าหมายการเติบโตสินเชื่อที่ปรับใหม่เหลือ 10% จากพอร์ตสินเชื่อรวม 1.9 แสนล้านบาทเมื่อสิ้นปีที่แล้วจะสามารถทำได้ หลังจาก 7 เดือนที่ผ่านมา สินเชื่อรวมเติบโต 3-4% จากสิ้นปีที่แล้ว
ทั้งนี้ การเติบโตสินเชื่อในช่วงที่เหลือของปี จะมาจากสินเชื่อรายใหญ่และสินเชื่อรายย่อยเป็นหลัก โดยเฉพาะสินเชื่อรายใหญ่ที่ยังมีความต้องการสินเชื่อเพื่อซื้อกิจการในช่วงปลายปีนี้อยู่ ซึ่งสินเชื่อรายใหญ่เป็นกลุ่มหลักที่ธนาคารให้ความสำคัญเป็นพิเศษ เพราะมีความทนทานต่อสภาพเศรษฐกิจ เนื่องจากการบริหารต้นทุนมีประสิทธิภาพมีกระแสเงินสดหมุนเวียนอย่างต่อเนื่อง
อย่างไรก็ตาม ทิศทางเศรษฐกิจโลกยังมีความเปราะบางและผันผวน ซึ่งมองว่าน่าจะส่งผลให้เศรษฐกิจโลก รวมทั้งเศรษฐกิจไทยอยู่ในภาวะชะลอตัวต่อไปอีก 2 ปี และทำให้ภาพรวมสินเชื่อทั้งระบบเติบโตอย่างระมัดระวัง ซึ่งกลุ่มลูกค้าที่ลำบาก คือ กลุ่มธุรกิจขนาดกลางและขนาดย่อม (เอสเอ็มอี) และลูกค้ารายย่อย ที่จะได้รับผลกระทบมากที่สุดจากรายได้ที่ลดลง
สำหรับมาตรการกระตุ้นเศรษฐกิจที่ทยอยออกมาพอช่วยพยุงเศรษฐกิจได้บ้าง แต่ไม่ถึงกับพลิกให้กลับมาขยายตัว เนื่องจากไทยมีปัญหาเชิงโครงสร้าง ทั้งภาระงบประมาณมากขึ้นสวนทางกับรายได้ การขาดแคลนแรงงาน รวมไปถึงการบริหารจัดการน้ำที่กระทบต่อภาคเกษตร แต่จุดแข็งที่จะเป็นตัวผลักดันการเติบโตภายใต้บริบทใหม่ (New Normal) มองว่ายังเป็นกลุ่มเกษตร อาหาร และท่องเที่ยว
นายสุภัค กล่าวว่า ความสามารถในการทำกำไรของธนาคารซีไอเอ็มบี ไทย ยังอยู่ในเกณฑ์ดี แม้ว่าจะมีภาระการตั้งสำรองหนี้ที่ไม่ก่อให้เกิดรายได้ (เอ็นพีแอล) ที่สูงขึ้นบ้าง จากกลุ่มเอสเอ็มอีและรายย่อย แต่ด้วยการบริหารจัดการต้นทุนเงินฝากและการเลือกปล่อยสินเชื่อที่สร้างรายได้ ทำให้ส่วนต่างอัตราดอกเบี้ยสุทธิ (นิม) ยังสูงเป็นอันดับ 6 ของระบบ โดย 6 เดือนแรกนิมอยู่ที่ 3.05%
อย่างไรก็ดี ท่ามกลางภาวะเศรษฐกิจที่ชะลอทั้งภูมิภาค ส่งผลกระทบต่อรายได้ของซีไอเอ็มบี กรุ๊ป โดยเฉพาะซีไอเอ็มบี อินโดนีเซีย ที่เป็นตลาดใหญ่ที่สุด ต้องประสบปัญหาเศรษฐกิจภายใน ส่งผลให้กำไรของซีไอเอ็มบี อินโดนีเซียลดลง จนทำให้ซีไอเอ็มบี ไทย มีกำไรมากกว่าอินโดนีเซียแล้ว ส่วนซีไอเอ็มบี มาเลเซีย ยังดีแต่มีแนวโน้มชะลอลงในปีหน้า
ทั้งนี้ แนวโน้มเศรษฐกิจไทยที่จะฟื้นตัวในอนาคต น่าจะส่งผลดีต่อธุรกิจของซีไอเอ็มบี ไทย ในระยะต่อไป ทำให้ซีไอเอ็มบี กรุ๊ป อนุมัติให้มีการเพิ่มทุนอีก 3,689 ล้านบาท เพื่อรองรับการเติบโตของธุรกิจ ขณะที่บริษัทจัดอันดับเครดิต มูดี้ส์ อินเวสเตอร์ เซอวิส ระบุว่า แผนการเพิ่มทุนดังกล่าวถือเป็นปัจจัยบวกต่อเครดิตของแบงก์ เพราะจะช่วยให้รับมือกับภาวะเศรษฐกิจที่ฟื้นตัวอย่างเชื่องช้า